হ্যা শুধু ভাগীরথ নয়, আমি আমাদের প্রাচীন সাহিত্য এবং পুরাণ ঘেটে এ ধরণের অজস্র উদাহরণ সামনে নিয়ে এসেছি। আমি প্রাচীন গ্রীসে Paiderastia র উদাহরণ হাজির করেছি, হাজির করেছি এরাস্তেস এবং এরোমেনোস -এর সম্পর্ক, বিশ্লেষণ করেছি হোমারে বর্ণিত আকিলিস এবং পেট্রোক্লুসের সম্পর্ক, প্লেটোর দার্শনিক গ্রন্থ সিম্পোজিয়ামে (Symposium) ফায়াডেরাস (Phaedrus), পসানিয়াস (Pausanias), এগাথন (Agathon), অ্যারিস্টোফেনেস (Aristophanes), এরিক্সিমাচুসের (Eryximachus) নানা বক্তব্য, সক্রেটিসের সাথে আলকিবিয়াডসের প্লেটোনিক সম্পর্ক। এসেছে স্যাপোর কথা। বলা হয়েছে রোমান সভ্যতার সময় সমকামিতা, এমনকি চোইনিক সভ্যতায় তংঝি কিংবা রেনেঁসার সময় দোনাতেল্লো, বত্তিচেল্লী, লিওনার্দো এবং মাইকেলেঞ্জেলোর সমকাম প্রীতির নানা উপকরণ।